**ถอดประสบการณ์การเรียนรู้ ด้าน เทคนิคการเรียนการสอนที่เน้นผู้เรียนเป็นสำคัญ**

**1. ชื่อ-สกุล ผู้เล่าเรื่อง**  ร.อ.หญิงพัชราภรณ์ ฝ่ายหมื่นไวย์ คณะพยาบาลศาสตร์

**2. ชื่อ-สกุล ผู้บันทึก** ผศ.ดร.รัชนี นามจันทรา รองคณบดีผ่ายวิจัยและบริการวิชาการ คณะพยาบาลศาสตร์

**3. บทบาท หน้าที่และความรับผิดชอบของผู้เล่าเรื่อง**

3.1 อาจารย์ประจำ หมวดวิชาการพยาบาลชุมชนและจิตเวช คณะพยาบาลศาสตร์ มหาวิทยาลัยรังสิต

3.2 อาจารย์ผู้รับผิดชอบรายวิชาBNS102 วัฒนธรรมและสุขภาพ

**4. เรื่องที่เล่า**

การใช้ Google Classroom ในการเรียนการสอนรายวิชา BNS 102 วัฒนธรรมและสุขภาพ

**5. ความเป็นมาของเรื่องที่เล่า**

รายวิชา BNS 102 วัฒนธรรมและสุขภาพเป็นรายวิชาหนึ่งในหลักสูตรพยาบาลศาสตรบัณฑิต จากผลการประเมินการจัดการเรียนการสอนปีการศึกษา 2556 พบปัญหาที่สำคัญคือ นักศึกษาใช้ประโยชน์จากเทคโนโลยีสารสนเทศในการศึกษาค้นคว้าและเรียนรู้น้อย ทั้งนี้อาจารย์ผู้สอนได้มีข้อเสนอแนะเพื่อปรับปรุงและพัฒนารูปแบบการสอนของรายวิชา โดยมุ่งเน้นการพัฒนาความสามารถของนักศึกษาด้านการใช้เทคโนโลยีการสื่อสารในการเรียนการสอนมากขึ้น เพื่อกระตุ้นให้นักศึกษาเกิดการเรียนรู้ด้วยตนเองมากขึ้น อาจารย์ผู้รับผิดชอบจึงนำ Google Classroom ซึ่งเป็นเทคโนโลยีการจัดการเรียนการสอนมาประยุกต์ใช้ เพื่อเป็นการพัฒนารูปแบบการสอนและพัฒนาทักษะการใช้เทคโนโลยีสารสนเทศในการเรียนรู้ ซึ่งจะเกิดประโยชน์อย่างยิ่งต่อการเรียนรู้ของนักศึกษา และสามารถนำไปสู่การพัฒนาการเรียนการสอนของคณะพยาบาลศาสตร์ต่อไป

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้**

**ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**

**6.1 วิธีการ/ขั้นตอน หรือกระบวนการในการดำเนินงาน**

1. ประชุมปรึกษาทีมอาจารย์ผู้สอนเพื่อวางแผนรูปแบบการจัดการเรียนการสอน

2. จัดการอบรมการใช้ Google Classroom ให้กับทีมอาจารย์ผู้สอนและนักศึกษา โดยเชิญวิทยากรจากศูนย์นวัตกรรมการเรียนรู้ มหาวิทยาลัยรังสิต

3. ดำเนินการจัดการเรียนการสอนผ่านระบบ Google Classroom ดังต่อไปนี้

3.1 ดำเนินการสร้างชั้นเรียนสำหรับรายวิชา BNS 102 วัฒนธรรมและสุขภาพ โดยอาจารย์ผู้รับผิดชอบรายวิชาเชิญนักเรียนเข้าสู่ชั้นเรียน

3.2 อาจารย์ผู้สอน[สร้างงาน](https://support.google.com/edu/classroom/answer/6020265) [โพสต์ประกาศ](https://support.google.com/edu/classroom/answer/6020270)ในเนื้อหาของการจัดการเรียนการสอนในรายวิชาในไทม์ไลน์ ซึ่งเป็นส่วนของการแสดงข้อมูลอัพเดทในสิ่งต่างๆ ที่อาจารย์ผู้สอนต้องการให้นักศึกษาทราบถึงความเคลื่อนไหวทำให้นักศึกษาได้รับข้อมูลอย่างทันท่วงที มีความรวดเร็วในการส่งต่อข้อมูล

3.3 อาจารย์ผู้สอนในรายวิชาดำเนินการสร้างใบงานหรือกิจกรรมในการจัดการเรียนการสอน และ[ส่งข้อความถึงนักศึกษา](https://support.google.com/edu/classroom/answer/6025210)ซึ่งนักศึกษาสามารถแสดงความคิดเห็นร่วมกันกับเพื่อนร่วมชั้นเรียนผ่าน Google Classroom ทำให้ได้มีส่วนร่วมในการแสดงความคิดเห็น และรับทราบข้อมูลอย่างทั่วถึง

3.4 นักศึกษาดำเนินการสร้างเอกสาร การสร้างไฟล์ผลงานในการนำเสนอ ผ่านชั้นเรียนใน Google classroom ซึ่งสามารถทำได้แบบออนไลน์ และเผยแพร่ได้ทันที ทำให้อาจารย์ผู้สอนได้รับงานได้สะดวกรวดเร็ว

และสามารถส่งคืนงานให้นักศึกษารับทราบผลคะแนนหรือปรับแก้ไขได้ทันที

3.5 อาจารย์ผู้สอนตรวจงานและให้คะแนนงานผ่านระบบ Google classroom และประกาศให้นักศึกษารับทราบข้อมูล

4. ติดตามประเมินการใช้ Google Classroom ของนักศึกษา และให้คำปรึกษาการใช้งานเป็นระยะๆ

5. ติดตามประเมินวัดผลสัมฤทธิ์ในการเรียนของนักศึกษาที่ได้รับการจัดการเรียนการสอนผ่านเทคโนโลยี Google Classroom เพื่อทำการเปรียบเทียบกับนักศึกษาที่ได้รับการจัดการเรียนการสอนแบบปกติ

**6.2 เทคนิคหรือกลยุทธ์ที่ใช้ให้งานนั้นประสบความสำเร็จ**

1. การทำงานเป็นทีม โดยการสร้างการมีส่วนร่วมของอาจารย์ในทีมผู้ร่วมสอน

2. การเสริมสร้างความมั่นใจ ทั้งต่ออาจารย์และนักศึกษาในการพัฒนาตนเองและดึงศักยภาพและความสามารถที่มีอยู่ในด้านเทคโนโลยีมาใช้และพัฒนาตนเองอย่างสม่ำเสมอจนเกิดความมั่นใจในการใช้งาน Google Classroom

3. เน้นการมีส่วนร่วมในการเรียนรู้ ตลอดจนการเรียนรู้อย่างสร้างสรรค์และสนุกกับการจัดกิจกรรมการเรียนการสอน

4. การสร้างแรงจูงใจในการเรียนโดยจัดรูปแบบการเรียนการสอนที่หลากหลาย

**6.3 ผู้มีส่วนร่วมที่ทำให้เกิดความสำเร็จและบทบาทของบุคลากร**

ผู้ที่มีส่วนทำให้การดำเนินงานเกิดความสำเร็จ ได้แก่

1. ผศ.ดร.อำภาพร นามวงศ์พรหม คณบดีคณะพยาบาลศาสตร์ มหาวิทยาลัยรังสิต ผู้ให้ความสำคัญและสนับสนุนให้นำเทคโนโลยีมาใช้ในการเรียนการสอน

2. ผศ.ดร.รัชนี นามจันทรา รองคณบดีฝ่ายวิจัยและบริการวิชาการ คณะพยาบาลศาสตร์ มหาวิทยาลัยรังสิต ผู้ให้คำปรึกษาการดำเนินงาน

3. คุณโสราวดี วิเศษสินธพ เจ้าหน้าที่ศูนย์นวัตกรรมการเรียนรู้ มหาวิทยาลัยรังสิต วิทยากรและที่ปรึกษาเรื่องการใช้ Google Classroom

4. อาจารย์ปริศนา รถสีดา อาจารย์ประจำคณะพยาบาลศาสตร์ มหาวิทยาลัยรังสิต เป็นผู้ร่วมสอนและร่วมรับผิดชอบรายวิชา

5. อาจารย์ ดร.วัชรินทร์ วุฒิรณฤทธิ์ อาจารย์ประจำคณะพยาบาลศาสตร์ มหาวิทยาลัยรังสิตเป็นอาจารย์ผู้ร่วมสอนในรายวิชา

6. นักศึกษาชั้นปีที่ 1 ที่ลงเรียนรายวิชา BNS 102 วัฒนธรรมและสุขภาพ ปีการศึกษา 2557

**6.4 อุปสรรคหรือปัญหาในการทำงาน และแนวทางการแก้ไข**

1. Google Classroom เป็นแอปพลิเคชั่นใหม่ที่นำมาใช้ในการเรียนการสอน ผู้สอนและผู้เรียนยังไม่มีประสบการณ์การใช้ ทำให้มีปัญหาในการเข้าระบบและการใช้งานในแต่ละขั้นตอน ได้จัดให้มีการอบรมการใช้ Google Classroom แก่ทีมผู้สอนละนักศึกษา และมีการติดตามประเมินปัญหาการใช้งาน ร่วมกับการให้คำปรึกษาแก่นักศึกษาเป็นระยะๆ

2. บางครั้งมีปัญหาสัญญาณอินเตอร์เน็ตไม่ค่อยดี ทำให้การเข้าระบบค่อนข้างช้า ส่งผลให้นักศึกษาเกิดความรู้สึกว่ายากต่อการใช้งาน ต้องประสานทางศูนย์นวัตกรรมการเรียนรู้เพื่อแก้ปัญหาต่อไป

**7. ผลลัพธ์หรือความสำเร็จที่เกิดขึ้น และสิ่งที่ผู้เล่าเรื่องที่ได้เรียนรู้จากประสบการณ์ดังกล่าว**

**7.1 ผลลัพธ์หรือความสำเร็จที่เกิดขึ้น**

1. ผู้สอนสังเกตเห็นว่า นักศึกษาเกิดความกระตือรือร้น ความสนใจ และการเรียนรู้ด้วยตนเองมากขึ้น

2. การประเมินความพึงพอใจต่อการจัดการเรียนการสอนโดยใช้ Google Classroom นักศึกษามีความพึงพอใจในระดับมาก (ค่าเฉลี่ย = 4.44) ใกล้เคียงกับปีการศึกษาที่ผ่านมาซึ่งมีการเรียนการสอนตามปกติ แต่นักศึกษาประเมินตนเองว่า มีการศึกษาค้นคว้าเพิ่มเติมนอกเหนือจากในชั้นเรียนในระดับมากที่สุด (ค่าเฉลี่ย = 4.55) สูงกว่าปีการศึกษาที่ผ่านมาซึ่งอยู่ในระดับมาก มีค่าเฉลี่ย = 4.06

3.นักศึกษาให้ความเห็นเพิ่มเติมว่า การเรียนโดยใช้ Google Classroom ช่วยเสริมทักษะการเรียนรู้ด้วยตนเอง ช่วยให้มีส่วนร่วมในการแสดงความคิดเห็น และมีนักศึกษากล่าวว่า “รู้สึกมีความสุขกับการเรียนวิชานี้”

**7.2 สิ่งที่ผู้เล่าเรื่องที่ได้เรียนรู้จากประสบการณ์ดังกล่าว**

1. การนำเทคโนโลยีทางการศึกษามาใช้ในการเรียนการสอน มีความเหมาะสมกับผู้เรียนในยุคปัจจุบันที่มีการใช้เทคโนโลยีอยู่แล้วในชีวิตประจำวัน นักศึกษาเรียนรู้การใช้ได้อย่างรวดเร็ว ช่วยให้การเรียนการสอนน่าสนใจ ไม่น่าเบื่อ เพิ่มความสนใจในการเรียน และนักศึกษาสามารถเรียนรู้ด้วยตนเองนอกห้องเรียน ตลอดจนรู้แหล่งข้อมูลทางการศึกษามากยิ่งขึ้น

2. การนำเทคโนโลยีทางด้านการศึกษามาใช้ในการเรียนการสอน หากมีการจัดระบบที่ดี จะนำมาซึ่งประสิทธิภาพของการเรียนการสอนเป็นอย่างดี

3. เราสามารถสร้างสรรค์และจัดการเรียนรู้ด้วยตนเองแก่นักศึกษาได้ตลอดเวลาไม่ใช่แค่เพียงในเวลาเรียน